Оцу Ӏовхойн коьртах, Ӏовхан дех лаьцна хаа 1588 шеран цхьана оьрсийн меттан документера — цуьнан кӀентан Ших-мирзин паччахье Фёдор I Ивановиче йазйина дехаран грамотера. Хьахайо иза, дийцаран йозанехь цкъа коьчалниг дожарехь канвехь, Ших-мирзин цӀарах: «оцу хенахь а аса сайн деца Ушурма-мирзица хьуна, паччахьна, тешамца а, бакъонца а гӀуллакх дира». Тайп-тайпана талламхоша тайп-тайпана транскрипци йо таханлерачу оьрсийн матте и нахийн цӀе, оцу грамотехь шираоьрсийн кепара, иштта паргӀата лелайора оцу муьран Оьрсийн пачхьалкхо малхбален феодалийн титулаш — цкъа мурза, йуха мирза (жимачу а, доккхачу а элпаца). Российн империн заманара историк а, археограф а волу С. А. Белокуровс 1889 шеран шен балхахь олу оцу тӀеман-политикин гӀуллакххочух  олу мирза Ушар (шира йозанца мурза Ушаръ). Советийн муьран Кавказйовзархоша (масала Е. Н. Кушева, Н. Г. Волкова) гайта волийра иза Ушары- йа Ушарым-мирза/мурза аьлла. Оццу муьрехь, цхьацца бахьнашца, гучуделира, цуьнан нохчийн цӀе  Ушаром-мурза хила езар.